PROJEKTAS

 PATVIRTINTA

Neringos savivaldybės tarybos

2020 m. balandžio 9 d.

 sprendimu Nr. T1-54

**NERINGOS SAVIVALDYBĖS KORUPCIJOS PREVENCIJOS 2020-2022 METŲ PROGRAMA**

 **I SKYRIUS BENDROSIOS NUOSTATOS**

1. Neringos savivaldybės korupcijos prevencijos 2020–2022 metų programa (toliau – Programa) parengta, vadovaujantis Lietuvos Respublikos korupcijos prevencijos įstatymu, Lietuvos Respublikos nacionaline kovos su korupcija 2015-2025 programa, patvirtinta Lietuvos Respublikos Seimo 2015 m. kovo 10 d. nutarimu Nr. XII-1537, Lietuvos Respublikos nacionalinės kovos su korupcija strategija, patvirtinta Lietuvos Respublikos Vyriausybės 2001 m. rugsėjo 4 d. nutarimu Nr. 1059, Lietuvos Respublikos nacionalinės kovos su korupcija 2015-2025 metų programos įgyvendinimo 2015-2019 metų tarpinstituciniu veiklos planu, patvirtintu Lietuvos Respublikos Vyriausybės 2015 m. birželio 17 d. nutarimu Nr. 648, Savivaldybės korupcijos prevencijos programos rengimo rekomendacijomis, patvirtintomis Lietuvos Respublikos specialiųjų tyrimų tarnybos (toliau – STT) direktoriaus 2014 m. birželio 5 d. įsakymu Nr. 2-185 ir kitais teisės aktais, reglamentuojančiais korupcijos prevencijos veiklą bei Antikorupcinės aplinkos viešajame sektoriuje kūrimo ir įgyvendinimo vadovo nuostatomis.

2. Programos paskirtis – užtikrinti veiksmingą ir kryptingą korupcijos prevencijos ir kontrolės priemonių vykdymą Neringos savivaldybės (toliau – Savivaldybė) institucijose (Savivaldybės taryboje, Savivaldybės administracijoje), Savivaldybei pavaldžiose bei jos kontroliuojamose įstaigose ir įmonėse (toliau – Savivaldybės įstaigose ir įmonėse).

3. Programoje vartojamos sąvokos atitinka Lietuvos Respublikos korupcijos prevencijos įstatyme ir kituose teisės aktuose apibrėžtas sąvokas.

 **II SKYRIUS**

  **APLINKOS ANALIZĖ**

4. Korupcija – bet koks asmenų, dirbančių valstybės tarnyboje (valstybės politiko, valstybės tarnautojo ir kito jam prilyginto asmens) arba privačiame sektoriuje, elgesys, neatitinkantis jiems suteiktų įgaliojimų teisės aktuose ar įmonių vidaus taisyklėse nustatytų elgesio standartų, siekiant naudos sau ar kitiems asmenims ir taip pakenkiant valstybės ar atskirų fizinių arba juridinių asmenų interesams.

Korupcija yra pavojingas ir sudėtingas reiškinys, darantis didelę žalą valstybei, visuomenei, žmogaus teisėmis. Korupcija susijusi ne tik su sąžiningumo ir etikos, bet ir su ekonominiais klausimais, nes ji kenkia teisėtai ekonomikai, t.y. sąžiningoms prekybos, investicijų ir konkurencijos aplinkybėms ir sąlygoms valstybėje. Dėl korupcijos gali būti pažeistos esminės žmogaus teisės į sveikatos apsaugą, nuosavybę, išsilavinimą ir pan. Korupcija iškreipia rinkos mechanizmus ir sukuria nelygias sąlygas plėtoti verslą, didina kainas. Korupcija mažina įplaukas į biudžetą, kai kyšiais išsisukama nuo mokesčių, baudų, kitų privalomų mokėjimų, prastėja viešųjų paslaugų kokybė.

5. Specialiųjų tyrimų tarnyba (toliau – STT), išanalizavusi tarptautinės nevyriausybinės organizacijos „Transparency International“ (toliau – TI) atliekamo tyrimo „Korupcijos suvokimo indeksas, 2018 m.“ duomenis, pateikė išvadas, kad pasauliniu mastu pastebima, jog nepaisant kai kurių valstybių progreso, daugumai šalių nepavyksta pasiekti reikšmingos pažangos kovoje su korupcija. Nepakankama korupcijos kontrolė valstybėse veda prie demokratijos mažėjimo tendencijų. Tokiu būdu atsiranda užburtas ratas, kuomet korupcija silpnina demokratines institucijas, o silpnos institucijos tampa nepajėgios kovoti su korupcija.

 Korupcijos suvokimo indeksas (toliau - KSI) yra vienas iš garsiausių pasaulyje korupcijos suvokimo tyrimų, kuris atskleidžia, kaip pasaulio valstybėms pavyksta kontroliuoti korupciją. Jis parodo, kaip šalyje suvokiama valstybės ar savivaldybių tarnautojų ir politikų korupcija. KSI įverčiai rikiuojasi šimto balų skalėje, kur 100 balų žymi labai skaidrią valstybę, 0 – labai korumpuotą.

**Kasmetiniame KSI tyrime Lietuvos pozicija išlieka nepakitusi – kaip ir 2018 metais, šaliai teko 59 balai iš 100 galimų ir 38 vieta 180 šalių sąraše. TI duomenimis, t**arp Europos Sąjungos valstybių Lietuva užima 18 vietą iš 28, pirmoje vietoje ES ir pasaulyje yra Danija su 88 balais, Estija gavo 73 balus ir užėmė 18 vietą (pernai – 71 balų ir 21 vietą), Latvija, kaip ir pernai, gavo 58 balus ir užėmė 41 vietą, Lenkija – 60 balų ir 36 vietą (pernai – taip pat 60 balų ir 36 vietą). Šie rezultatai neramina, nes akivaizdu, kad pagal KSI Lietuva stovi vietoje, o Estija ir Latvija per pastaruosius septynerius metus padarė akivaizdžią pažangą, nes Lietuvos rezultatai nesikeičia jau ketvirtus metus iš eilės – tiek 2017, tiek 2016 ir 2015 metais Lietuva gavo 59 balus.

6. Ekspertų manymu, vienas pagrindinių proveržį stabdančių veiksnių – pilietinės visuomenės neįsitraukimas į viešąjį gyvenimą, pilietinės galios trūkumas. Viešosios valstybės ir savivaldos institucijos turėtų skirti daugiau dėmesio kokybiškam korupcijos prevencijos įgyvendinimui bei stiprinti įstaigų atsparumą korupcijai į sprendimų priėmimo ir veiklos stebėsenos procesus įtraukiant naudos gavėjus – pilietinę visuomenę.

7. 2018 m. gruodžio - 2019 m. sausio mėnesiais Visuomenės nuomonės ir rinkos tyrimų centras „Vilmorus“ atliko tyrimą „Lietuvos korupcijos žemėlapis 2018“ (toliau – Tyrimas), kurį inicijavo Lietuvos Respublikos Specialiųjų tyrimų tarnyba (toliau – STT), vykdanti šią funkciją jau nuo 2001 metų. Šių tyrimų tikslas – įvertinti Lietuvos gyventojų, verslininkų ir valstybės tarnautojų požiūrį į korupciją, jos paplitimą, atskleisti minėtų grupių patirtį šioje srityje, nustatyti Lietuvos visuomenės antikorupcinį potencialą, palyginti korupcinę situaciją Lietuvoje su ankstesnių metų rezultatais.

 Atliekamo tyrimo metu atvirame klausime apie labiausiai korumpuotas institucijas gyventojai dažniausiai minėjo sveikatos apsaugos institucijas (50%), Seimą (32%), teismus (27%). institucijos buvo pradėtos minėti rečiau. Įmonių vadovai ir valstybės tarnautojai dažniausiai taip pat minėjo sveikatos apsaugos institucijas (35% ir 43% atitinkamai), be to – Seimą (22% ir 23% atitinkamai) ir savivaldybes (22% ir 29% atitinkamai). Remiantis tyrimo duomenimis, miestų ir rajonų savivaldybės yra laikomos vienos labiausiai korumpuotų institucijų Lietuvoje.

Gyventojų ir įmonių vadovų labiausiai korumpuotais laikomi savivaldybių viešųjų pirkimų skyriai ir komisijos, statybos skyriai ir savivaldybių įmonės. Tarp valstybės tarnautojų labiausiai korumpuotais laikomi savivaldybių įmonės, tarybos, statybos skyriai ir merai.

8. Tai, kad savivaldybės išlieka tarp institucijų, kurios yra vertinamos kaip labiausiai korumpuotos ir per pastaruosius kelerius metus nėra stebima pamatuojamų teigiamų pokyčių, sietina su proaktyvaus viešojo sektoriaus įsitraukimo ir dalyvavimo užtikrinant ir įdiegiant savikontrolės principus savo institucijų viduje stoka. Gyventojų, bendruomenių įtraukimas į savivaldos procesus – būtina sąlyga siekiant Savivaldybės atskaitingumo. Būtina sukurti priemones, kaip gyventojai gali stebėti ir įsitraukti į sprendimų priėmimo procesus. Sukurtas tinkamas atskaitingumo gyventojams mechanizmas prisideda prie Savivaldybės atsparumo korupcijai stiprinimo. Didesnis korupcijos masto mažėjimas bus matyti tik tada, kai visuomenės nepakantumas korupcijai išaugs ir kiekvienas Lietuvos gyventojas jaus atsakomybę netoleruoti korupcijos, gyventi korupcijai atsparioje aplinkoje.

9. Kaip pažymėta Lietuvos Respublikos nacionalinėje kovos su korupcija strategijoje, patvirtintoje Lietuvos Respublikos Vyriausybės 2001 m. rugsėjo 4 d. nutarimu Nr. 1059, *„norint įgyvendinti radikalias korupcijos prevencijos priemones, būtina stiprinti teisėsaugos ir kitų valstybės institucijų sistemą, skatinti glaudesnį jų bendradarbiavimą su visuomene ir nevyriausybinėmis organizacijomis, ugdyti visuomenės narių pilietinę sąmonę ir nepakantumą negerovėms. Korupcijos požymiai valstybės tarnyboje, kituose valstybės ir privačiame sektoriuose kenkia demokratijai, ekonomikai ir teisinei sistemai, todėl rengiamos kovos su ja priemonės turi būti nuoseklios, visapusiškos ir ilgalaikės“.*  Veiksmingai sumažinti korupciją galima tik tada, jeigu kovos su korupcija priemonės kreipiamos ne į korupcijos padarinius, o į prielaidas. Tai reiškia, kad veiksminga valstybės antikorupcinė veikla turėtų būti skirta ne tik korupcinio pobūdžio teisės pažeidimams užkardyti, bet ir šalinti bei mažinti sąlygas asmenims, dirbantiems viešajame sektoriuje, turėti naudos, atlikti žalingus veiksmus.

Tam, kad būtų vykdomi kryptingi ir veiksmingi antikorupciniai veiksmai, valstybės institucijose rengiamos kovos su korupcija programos.

10.2016 m. vasario 18 d. Savivaldybės tarybos sprendimu Nr. T1-46 buvo patvirtinta Savivaldybės kovos su korupcija 2016-2019 metų programa (toliau – Programa, į kurią buvo įtraukti NKKP tikslai bei uždaviniai.

Programos įgyvendinimo 2016-2019 metų laikotarpiu Savivaldybės Antikorupcijos komisijoje nebuvo gauta skundų, pranešimų ir kitos informacijos dėl Savivaldybės institucijų bei Savivaldybės įstaigų ir įmonių valstybės tarnautojų ir pagal darbo sutartį dirbančių asmenų įvykdytų ar vykdomų korupcinio pobūdžio nusikalstamų veikų.

11. Pagal gautus skundus 2019 metais Vyriausioji tarnybinės etikos komisija atliko 2 tyrimus dėl Savivaldybės mero D. J. ir buvusio Savivaldybės administracijos direktoriaus A.V. elgesio atitikties Lietuvos Respublikos viešųjų ir privačių interesų derinimo valstybinėje tarnyboje įstatymo nuostatoms. 2019 m. sausio 16 d. Sprendime Nr. KS-8 dėl A. V. nuspręsta, kad A. V. Įstatymo nuostatų nepažeidė, o 2019 m. gegužės 29 d. Sprendime Nr. KS-136 dėl D. J. nuspręsta, kad D. J. vienu atveju pažeidė Įstatymo nuostatas, o kitu atveju – elgėsi tinkamai.

12. Savivaldybės kovos su korupcija 2016-2019 metų programa buvo skirta korupcijos prevencijai Savivaldybės institucijose, biudžetinėse ir viešosiose įstaigose bei įmonėse, kurių steigėja yra Savivaldybės taryba. Programa buvo orientuojama į du pagrindinius segmentus – korupcijos prielaidų ir sąlygų mažinimą bei šalinimą ir visuomenės švietimą ir jos paramą. Jos priede pateiktą Neringos savivaldybės kovos su korupcija 2016-2019 metų programos įgyvendinimo priemonių planą (toliau – Programos planas) sudaro dvi dalys – „Korupcijos prevencija“ ir „Visuomenės antikorupcinis švietimas“. Pirmojoje Programos plano dalyje „Korupcijos prevencija“ išskirtos prioritetinės sritys: „Veiklos sričių, kuriose yra didelė korupcijos pasireiškimo tikimybė, nustatymas“ ir „Savivaldybės teisės aktų projektų vertinimas antikorupciniu požiūriu“.

13. Korupcijos pasireiškimo tikimybės (toliau – KPT) nustatymas, kaip korupcijos prevencijos priemonė, yra skirta institucijos rizikingoms veiklos sritims nustatyti ir pastebėti galimus su jomis susijusius korupcijos rizikos veiksnius.

14. 2019 m. Savivaldybės administracijoje buvo atliktas korupcijos pasireiškimo tikimybės nustatymas statybą leidžiančių dokumentų išdavimo srityje. Galimų korupcijos apraiškų šioje veiklos srityje nenustatyta, nes veikla vykdoma vadovaujantis šią veiklos sritį reglamentuojančiais teisės aktais, per analizuojamą laikotarpį nebuvo gauta skundų dėl valstybės tarnautojų veiklos, susijusios su statybą leidžiančių dokumentų išdavimu (neišdavimu), atliekamų procedūrų pažeidimų.

15. Savivaldybės įstaigos ir įmonės 2019 m. atliko korupcijos pasireiškimo tikimybės nustatymą šiose veiklos srityse:

* metinės mokyklos turto inventorizacijos atlikimas;
* darbuotojų tarnybinė veikla ir tarnybinio transporto naudojimas;
* paslaugų gyventojams ir poilsiautojams, turistams, bibliotekos lankytojams teikimas;
* pacientų, pageidaujančių gauti medicinines paslaugas, registracijos vykdymas;
* personalo valdymas;
* patalpų nuomos paslaugų teikimas;
* viešieji pirkimai;
* maitinimo organizavimas ikimokyklinio ugdymo įstaigoje;
* transporto paslaugų organizavimas.

 Pasirinktose srityse, kaip pažymima pateiktose STT KPT išvadose, nustatyta minimali korupcijos tikimybė. Galimos korupcijos apraškos yra valdomos, parengtos priemonės galimos korupcijos rizikos mažinimui.

 16. 2018 m. Savivaldybės Antikorupcijos komisija priėmė sprendimą atlikti korupcijos pasireiškimo tikimybės nustatymą Savivaldybės administracijos ir Savivaldybės įstaigų ir įmonių esamų /galimų rizikų bei nepotizmo grėsmių srityje.

 17. 2018 m. spalio 12 d. paskelbtoje tarptautinio ekspertų vertinimu grįstame Bertelsmano fondo „Tvaraus valdymo rodikliai, 2018“, tyrimo, vertinančio valdymo ir politikos formavimo procesus 41 EBPO ir ES valstybėje, į kuriuos nuo 2014 m. įtraukiama ir Lietuva, ataskaitoje yra teigiama, kad Lietuvoje korupcija labiausiai paplitusi sveikatos apsaugos sektoriuje, Seime, teismuose, policijoje ir vietos valdžios įstaigose. Kaip labiausiai paplitusios korupcijos formos įvardijami kyšininkavimas (gyventojų nuomone) ir nepotizmas bei partinis protekcionizmas (verslo atstovų ir valstybės tarnautojų nuomone).

18. Lietuvos Respublikos Specialiųjų tyrimų tarnybos (STT) 2018 m. gegužės 31 d. atliko analitinę antikorupcinės žvalgybos analizę dėl nepotizmo intensyvumo savivaldybių administracijose, kurios metu apskaičiuota, kad vidutinis nepotizmo rizikos intensyvumas Lietuvos savivaldybių administracijose yra 18 proc., o 25 Lietuvos savivaldybių administracijose šis rodiklis viršija vidurkį ir svyruoja nuo 19 proc. iki 35 proc. Neringos savivaldybės administracijoje nustatytas 23 proc. nepotizmo rizikos intensyvumas. STT duomenimis, analizuojant 2018-02-21-2018-05-31 laikotarpį, labiausiai nepotizmas išaugo Neringoje (+6,2 proc.), bet 2019-02-11 - 2019-11-04 laikotarpiu Neringos savivaldybės administracijoje nustatytas nepotizmo rizikos intensyvumo sumažėjimas (-5.09 proc.).

19. STT analitinės antikorupcinės žvalgybos valdyba, tęsdama nepotizmo rizikos stebėseną savivaldoje, 2019 m. birželio mėn. atliko visų 246 Lietuvos savivaldybių valdomų įmonių nepotizmo rizikos intensyvumo analizę. Tyrimo metu siekta nustatyti, kokią dalį įmonėse sudaro giminystės, santuokos ar svainystės (toliau – giminystės) ryšiais susiję darbuotojai (vidinio nepotizmo rizika). Taip pat buvo analizuojama, kiek įmonių darbuotojų turi giminaičių, dirbančių savivaldybių administracijose (išorinio nepotizmo rizika). Tyrimo duomenimis, Lietuvos savivaldybės valdomose įmonėse dirbo 21 991 darbuotojas, iš kurių – daugiau kaip 4 tūkst. – susiję giminystės ryšiais. Vidutiniškai, savivaldybių įmonėse giminaičiai sudaro 19 proc. visų darbuotojų, o atskirose įmonėse giminaičių dalis gali siekti ir iki 50 proc. darbuotojų. Didžiausia dalis darbuotojų, susijusių giminystės ryšiais, tarp kitų savivaldybių, buvo nustatyta ir Neringos (34%) savivaldybės valdomose įmonėse. Iš Savivaldybės valdomų įmonių, turinčių didžiausią dalį giminystės ryšių pačioje įmonėje, išskirta UAB „Neringos komunalininkas“ (42%).

20. 2018 metų tyrimo „Lietuvos korupcijos žemėlapis“ duomenimis, gyventojai nepotizmą suvokia kaip labiausiai Lietuvoje paplitusią korupcijos formą. Vienas iš trijų Lietuvos gyventojų, turėdamas galimybę, pasinaudotų giminystės ryšiais, darbinantis į viešąjį sektorių.

21. Kaip pastebi STT, giminystės ryšiai institucijose savaime nėra problema, tačiau kuo didesnis nepotizmo intensyvumas egzistuoja, tuo didesnė tikimybė, kad gali būti bandoma naudotis einamomis pareigomis, proteguoti ir siekti naudos savo šeimos nariams bei giminaičiams. Nepotizmo rizikos kyla, kai giminystė sieja asmenis, tarp kurių nors vienas turi administravimo įgaliojimus, atlieka su išteklių valdymu susijusias arba panašias funkcijas. Todėl nepotizmo kontrolei turėtų būti skiriamas pakankamas dėmesys, nes nuo to priklauso priimamų sprendimų objektyvumas ir skaidrumas, visuomenės pasitikėjimas vietos valdžios institucijomis.

22. Kaip pažymėta STT 2018 metų veiklos ataskaitoje, savivaldybėse egzistuojančią problemą dėl korupcijos paplitimo patvirtina ne tik „Lietuvos korupcijos žemėlapyje“ skelbiami duomenys, bet ir 2018 metais atlikti sociologiniai ir STT tyrimai ir vertinimai, kurių duomenimis, korupcijai savivaldos srityje labiausiai daro įtaką nepotizmas ir interesų konfliktai.

 23. 2018 metais atlikus Savivaldybės administracijos ir Savivaldybės įstaigų ir įmonių esamų galimų rizikų bei nepotizmo grėsmių srityje analizę, nustatyta, kad korupcijos pasireiškimo tikimybė yra, bet ji yra valdoma, galimos nepotizmo grėsmės yra identifikuotos, todėl galimos rizikos nėra didelės. KPT išvadoje pasiūlytos prevencinės priemonės, kurių būtina imtis siekiant suvaldyti esamas/galimas grėsmes ir nepotizmo keliamą pavojų. Pasiūlytos prevencinės priemonės įtrauktos į 2020-2022 Savivaldybės programos įgyvendinimo priemonių planą.

24. 2017 m. buvo atliktas korupcijos pasireiškimo tikimybės nustatymas Savivaldybės įstaigoms ir įmonėms gaunant paramą ir ją teikiant, t.y. buvo atlikta gaunamos ir teikiamos paramos apskaitos, naudojimo, informacijos viešinimo, atsiskaitymo su paramos teikėjais analizė, siekiant išsiaiškinti situaciją šioje srityje. Pasirinkti šią veiklos sritį paskatino STT atlikto paramos ir viešųjų pirkimų rizikingumo Lietuvos savivaldybėse vertinimo metu nustatytos išvados, kad 2015-2017 metais paramą savivaldybių administracijoms teikę juridiniai asmenys padidino savo sėkmės tikimybę, dalyvaudami savivaldybių organizuojamuose viešuosiuose pirkimuose. STT nustatė, kad tarp didžiausią dalį viešųjų pirkimų konkursų (pagal vertę) laimėjusių paramos teikėjų buvo ir Neringos (87 proc.) savivaldybės administracijos skelbtuose viešųjų pirkimų konkursuose.

Įvertinus esamą situaciją paramos gavimo ir teikimo srityje, Savivaldybės parengtoje KPT išvadoje buvo pateiktos rekomendacijos, siekiant didesnio skaidrumo ir viešumo, vykdant biudžetinės įstaigos vardu gautos paramos priėmimo, skirstymo, apskaitos, saugojimo, kontrolės ir atskaitomybės procedūras.

Atsižvelgiant į KPT išvadoje pateiktas rekomendacijas, buvo parengtos ir 2018-03-29 Savivaldybės tarybos sprendimu Nr. T1-40 patvirtintos Savivaldybės biudžetinės įstaigos vardu gautos paramos skirstymo taisyklės, kuriose reglamentuotos gaunamos ir teikiamos paramos priėmimo, skirstymo, apskaitos, saugojimo, kontrolės ir atskaitomybės procedūros.

2018-06-07 Savivaldybėje vykusiame bendrame Savivaldybės Antikorupcijos komisijos, administracijos atstovų bei Savivaldybės įstaigų ir įmonių vadovų, finansininkų ir STT Klaipėdos skyriaus bei VMI Neringos skyriaus atstovų pasitarime buvo diskutuota dėl  Neringos savivaldybės biudžetinės įstaigos vardu gaunamos  paramos skirstymo taisyklių praktinio taikymo.

25. Savivaldybės Programos plane numatyta priemonė – teisės aktų projektų antikorupcinis vertinimas – yra svarbi antikorupcinės aplinkos kūrimo ir palaikymo priemonė institucijoje, siekiant pašalinti korupcijos apraiškų riziką pirmame teisėkūros etape, nustatant numatomo teisinio reguliavimo trūkumus, galinčius sudaryti sąlygas pasireikšti korupcijai, taip pat pasielgti nesąžiningai, neteisingai, neskaidriai, neobjektyviai.

2016 m. antikorupciniu požiūriu buvo vertinti 37 teisės aktų projektai, 2017 m. – 36, 2018 metais - 37 ir 2019 metais – 21 Savivaldybės tarybos sprendimų projektai. Vertinti teisės aktai antikorupciniu požiūriu nebuvo ydingi, teisinio reguliavimo spragos, galinčios sudaryti sąlygas pasireikšti korupcijos rizikos veiksniams, nustatytos nebuvo. Parengtos antikorupcinio vertinimo pažymos teisės aktų nustatyta tvarka skelbiamos viešai Savivaldybės interneto svetainėje ir Lietuvos Respublikos Seimo teisės aktų informacinėje sistemoje (TAIS).

26. Kaip viena iš galimų sričių pasireikšti korupcijai Savivaldybėje yra Savivaldybės būsto ir socialinio būsto administravimą reglamentuojantys teisės aktai. 2019 metais Specialiųjų tyrimų tarnybos (STT) pareigūnai, atsižvelgdami į reguliuojamos srities socialinę reikšmę ir gaunamus visuomenės skundus, savo iniciatyva įvertino teisės aktus, reglamentuojančius Savivaldybės būsto ir socialinio būsto administravimą ir nuomą Savivaldybėje ir nustatė, kad situacija Neringos socialinio būsto administravime, STT nuomone, yra ydinga ir neskaidri. 2019 m. sausio 16 d. Antikorupcinio vertinimo išvadoje Nr. 4-01-399 „Dėl Neringos savivaldybės būsto ir socialinio būsto administravimą reglamentuojančių teisės aktų“, nustatyta, kad kai kurios teisės aktų nuostatos gali būti taikomos nevienareikšmiškai, todėl siekiant socialiai jautrios srities teisinio reguliavimo aiškumo, išsamumo, skaidrumo ir atsparumo korupcijai, buvo pateiktos pastabos ir pasiūlymai dėl šių teisės aktų pakeitimo. Taip pat nustatyta, kad Savivaldybė savo interneto svetainėje skelbia nepakankamai duomenų apie išnuomotus socialinius būstus ir juos nuomojančius asmenis (šeimas). Todėl būtina imtis teisinių priemonių, siekiant pašalinti bet kokias korupcijos apraiškas šioje srityje, vadovaujantis galiojančiomis Lietuvos Respublikos paramos būstui įsigyti ar išsinuomoti įstatymo nuostatomis.

27. Vykdant Lietuvos Respublikos administracinės naštos mažinimo įstatymo nuostatas bei siekiant sumažinti į Savivaldybės administraciją bei į Savivaldybės įstaigas ir įmones tiesiogiai besikreipiančių asmenų kontaktų su valstybės tarnautojais ir darbuotojais, dirbančiais pagal darbo sutartį, skaičių, bei tinkamai užtikrinti teikiamų viešųjų ir administracinių paslaugų efektyvumą ir kokybę, užtikrinant tinkamą informacinių technologijų ir elektroninių paslaugų plėtojimą, administracinės paslaugos pradėtos teikti elektroninėje erdvėje pagal patvirtintas „Verslo vartai“ formas ir jų pakeitimus. Licencijos ir leidimai verslui išduodami per Licencijų informacinę sistemą, dalį duomenų, mažinant verslui administracinę naštą, administracija pati surenka iš atsakingų institucijų.

 28. Antikorupcinis visuomenės švietimas yra neatskiriama visuomenės švietimo dalis. Savivaldybės švietimo įstaigos savo korupcijos prevencijos programose yra numačiusios įvairias švietimo priemones. Ugdymo įstaigose antikorupcinės temos integruojamos į lietuvių kalbos, dorinio ugdymo, istorijos ir pilietiškumo ugdymo, politologijos, ekonomikos pamokas, jos taip pat įtraukiamos į neformalųjį ugdymą, organizuojant klasių valandėles.

 2018 m. gruodžio 6 d. Organizuotas Tarptautinės antikorupcinės dienos paminėjimas, į kurį atvyko STT Klaipėdos valdybos Korupcijos prevencijos poskyrio atstovai.

 2018 m. gruodžio 6 d. buvo organizuotas plakatų, piešinių konkursas, įvyko viktorina „Protų mūšis 2018“ antikorupcijos tema.

29. Atlikus Programos plane numatytų kovos su korupcija priemonių analizę, galima teigti, kad ne visos priemonės, numatytos Programos 2016-2019 metų Priemonių plane, siekiant pašalinti ar sumažinti nustatytus korupcijos rizikos veiksnius, buvo įgyvendintos. Kai kurios priemonės yra tęstinės, jų vykdymas yra numatytas kiekvienais metais, kai kurios užplanuotos priemonės buvo įvykdytos iš dalies arba visai neįvykdytos. Įvertinus įvykdytas priemones, numatytas Programos plane, galima teigti, kad jos prisidėjo prie korupcijos apraiškų mažinimo Savivaldybės institucijose bei Savivaldybės įstaigose ir įmonėse.

 30. STT Klaipėdos valdybos 2019-06-26 rašte Nr. 4-08-318 „Dėl korupcijos prevencijos programos“ atkreiptas dėmesys, kad korupcijos prevencijos programa, kaip viena iš Lietuvos Respublikos korupcijos prevencijos įstatymo (toliau – KPĮ) nustatytų korupcijos prevencijos priemonių turėtų būti vienas svarbiausių Savivaldybės vidaus administravimo dokumentų, ne tik išreiškiančių Savivaldybės politinę valią kontroliuoti korupciją, bet galinčių realiai ir efektyviai prisidėti prie Savivaldybės institucijų veiklos skaidrinimo, antikorupcinės aplinkos kūrimo bei gyventojų nepakantumo korupcijos apraiškoms skatinimo.

31. Atsižvelgiant į išanalizuotą situaciją įgyvendinant 2016-2019 metų Programos planą, galima išskirti šias korupcijos Savivaldybėje paplitimo prielaidas:

 - teisines, kai Savivaldybės institucijų priimamų ir tvirtinamų teisės aktų nuostatos gali būti taikomos nevienareikšmiškai, kai teisės aktai yra su dviprasmiškomis, neaiškiomis nuostatomis, kai nėra nustatyta išsami kontrolės tvarka bei būtinos procedūros, konkretūs procedūrų vykdymo ar atlikimo terminai, reikalingi atlikti veiksmai. Nepakankamai aiškiai, konkrečiai reglamentuojant tam tikrą sritį, sudaromos tinkamos sąlygas plisti korupcijai, kai teisinio reglamentavimo spragomis pasinaudoja nesąžiningi darbuotojai;

 - priimamų sprendimų, atliekamų veiksmų viešumo stoka, kai Savivaldybės administracijos ar Savivaldybės įstaigų ir įmonių interneto svetainėse skelbiama nepakankamai duomenų apie savivaldos kompetencijai priskirtas veiklos sritis, atsižvelgiant į jų socialinę reikšmę ir svarbą;

 - aplaidus viešųjų ir privačių interesų derinimas, sudarantis sąlygas interesų konfliktų kilimui.

 **III SKYRIUS**

**PROGRAMOS TIKSLAI, UŽDAVINIAI IR VERTINIMO KRITERIJAI**

 32. Pagrindinis Programos tikslas – užtikrinti veiksmingos antikorupcinių priemonių sistemos veikimą Savivaldybėje ir didinti visuomenės pasitikėjimą Savivaldybės institucijomis, užtikrinant veiklos skaidrumą užtikrinančių priemonių efektyvų veiksmingumą, veiklos kontrolę.

33. **Pirmasis programos tikslas** – Siekti didesnio valdymo efektyvumo, sprendimų ir procedūrų skaidrumo, viešumo ir atskaitingumo visuomenei, didesnio valstybės tarnybos atsparumo korupcijai.

33.1. **Uždaviniai pirmajam programos tikslui pasiekti:**

33.1.1. gerinti administracinių ir viešųjų paslaugų teikimo kokybę, užtikrinti informacijos gyventojams sklaidą, nuolat atnaujinti savivaldybės internetinėje svetainėje visuomenei pateikiamą informaciją;

 33.1.2. Savivaldybės administracijos ir savivaldybės įstaigų bei įmonių darbuotojų kvalifikacijos tobulinimas korupcijos prevencijos srityje;

 33.1.3. Užtikrinti, kad būtų vykdomas reikalavimas, kad Savivaldybės administracijos ir jai atskaitingų įstaigų bei įmonių darbuotojai apie jiems žinomas korupcinio pobūdžio nusikalstamas veikas privalo pranešti Specialiųjų tyrimų tarnybai (STT);

 33.1.4. Didinti sprendimų ir procedūrų skaidrumą, vietos politikų ir atsakingų administracijos darbuotojų įtakos darymo ir sprendimų priėmimo viešumą ir atskaitingumą visuomenei (Savivaldybės interneto svetainėje skelbti filmuotą posėdžių medžiagą, parengtus posėdžių protokolus, posėdžių metu daromus garso įrašus);

 33.1.5. Stiprinti valstybės tarnybos atsparumą korupcijai (nustatyti Savivaldybės administracijos ir jai atskaitingų įstaigų bei įmonių darbuotojų (ne)tolerancijos korupcijai indeksą, laipsniškai siekiant nulinės tolerancijos).

34. **Antrasis Programos tikslas –** užtikrinti tinkamą interesų konfliktų valdymą ir jų prevenciją.

34.1. **Uždaviniai antrajam programos tikslui pasiekti:**

 34.1.1. užtikrinti tinkamą Savivaldybės administracijos ir Savivaldybės įstaigų bei įmonių darbuotojų tinkamą elgesį, kuriant antikorupcinę aplinką (parengti valstybės tarnautojų ir darbuotojų elgesio taisykles, kaip darbuotojai turėtų pasielgti abejotinoje situacijoje);

 34.1.2. organizuoti efektyvų privačių ir viešųjų interesų konfliktų valdymą;

 34.1.3. užtikrinti nepotizmo apraiškų netoleravimą ir nepotizmo keliamų rizikų valdymą.

35. **Trečiasis Programos tikslas –** didinti ir formuoti nepakantumą korupcijai, skatinti visuomenę įsitraukti į antikorupcinę veiklą.

 35.1. **Uždaviniai trečiajam programos tikslui pasiekti:**

 35.1.1. plėtoti antikorupcinį švietimą, skatinti visuomenę prisidėti prie švietėjiškų korupcijos prevencijos priemonių rengimo ir įgyvendinimo, viešinti gyventojų galimybes dalyvauti priimant sprendimus, skatinant pilietinį aktyvumą kovoje su korupcija;

 35.1.2. užtikrinti pareiškėjų apsaugą, kad būtų galima saugiai pranešti apie korupcijos atvejus ar kitus Savivaldybės institucijose (Savivaldybės administracijoje ir Savivaldybės taryboje) ar Savivaldybės įstaigose ir įmonėse padarytus ar daromus pažeidimus.

36.Programos rezultatyvumas ir efektyvumas nustatomas vadovaujantis kiekybės ir kokybės kriterijais:

37.1. korupcijos prevencijos:

37.1.1. įvykdytų ar neįvykdytų programos įgyvendinimo priemonių skaičiumi;

37.1.2. programos priemonių įgyvendinimo nustatytais terminais;

37.1.3. anoniminių ir oficialių pranešimų apie galimus Savivaldybės administracijos ir Savivaldybės įstaigų ir įmonių korupcinio pobūdžio nusikalstamas veikas skaičiumi.

37.2. antikorupcinio švietimo:

37.2.1. renginių, seminarų, mokymų ir kt. skaičiumi;

37.2.2. antikorupciniuose renginiuose dalyvavusių asmenų skaičiumi.

 38.Programa įsigalioja nuo jos patvirtinimo Savivaldybės taryboje dienos, bet ne anksčiau, nei nuo 2020 m. sausio 2 d. ir galioja iki 2022 m. gruodžio 31 d.

 39. Programa ir su Programos įgyvendinimu susijusi informacija skelbiama Savivaldybės interneto svetainėje.

**IV SKYRIUS**

**PROGRAMOS ĮGYVENDINIMAS, FINANSAVIMAS, STEBĖSENA,**

**VERTINIMAS, KONTROLĖ, ATSKAITOMYBĖ, KEITIMAS, PAPILDYMAS IR ATNAUJINIMAS**

 40.Programos uždaviniams įgyvendinti ir tikslams pasiekti sudaromas priemonių planas (Priedas), kuris nustato įgyvendinimo priemones, jų vykdymo terminus bei vykdytojus.

 41. Programa įgyvendinama iš Savivaldybės biudžeto asignavimų ir kitų finansavimo šaltinių. Programos priemonių įgyvendinimo biudžetinis finansavimas numatomas, atsižvelgiant į Savivaldybės finansines galimybes.

 42. Prireikus atskiroms korupcijos prevencijos priemonėms įgyvendinti gali būti numatytas papildomas finansavimas.

 43. Programą rengia Savivaldybės administracija. Antikorupcijos komisija dalyvauja rengiant kovos su korupcija programą ir teikia išvadas tarybai dėl programos ir jos įgyvendinimo.

 44. Už Programos ir priemonių plano įgyvendinimą atsako Savivaldybės administracijos direktorius, visų Administracijos struktūrinių padalinių vadovai, valstybės tarnautojai, Savivaldybei pavaldžių įstaigų ir įmonių vadovai, atsižvelgiant į jų kompetencijai priskirtinas antikorupcines priemones.

45**. P**rogramos uždavinių įgyvendinimo rezultatų stebėseną ir vertinimą, Programos įgyvendinimo kontrolę vykdo Savivaldybės Antikorupcijos komisija.

 46. Programoje dalyvaujančios Savivaldybės įstaigos ir įmonės vykdytinas programos priemones numato savo veiklos planuose arba įtraukia į įstaigos ar įmonės korupcijos prevencijos programos priemonių planus, jei tokie rengiami.

 47. Programos įgyvendinimo priemonių vykdytojai, atsižvelgiant į jų kompetencijai priskirtinas antikorupcines priemones, pasibaigus metams, bet ne vėliau kaip einamųjų metų sausio 20 d. pateikia informaciją (raštu ir el.paštu) apie Programos įgyvendinimo priemonių plano vykdymo eigą, jo veiksmingumą, problemas, susijusias su priemonių vykdymu, Savivaldybės Antikorupcijos komisijos pirmininkui.

 48. Savivaldybės Antikorupcijos komisijos pirmininkas kartą per metus, bet ne vėliau kaip iki einamųjų metų vasario 10 d. pateikia visuomenei ataskaitą apie Korupcijos prevencijos programos įgyvendinimo priemonių plano vykdymą. Ataskaita viešai paskelbiama Savivaldybės interneto svetainėje.

 49. Programos įgyvendinimo rezultatų stebėseną ir vertinimą atlieka Savivaldybės Antikorupcijos komisija.

 50. Suinteresuoti subjektai Savivaldybės Antikorupcijos komisijai gali teikti pasiūlymus dėl Programos nuostatų, tikslų ir uždavinių atnaujinimo, priemonių plano keitimo, papildymo per visą Programos įgyvendinimo laikotarpį, bet ne vėliau kaip iki einamųjų metų III ketvirčio pabaigos.

 51. Atsižvelgus į korupcijos prevenciją reglamentuojančių teisės aktų pakeitimus, kompetentingų institucijų ir asmenų išvadas ir rekomendacijas, kitą reikšmingą informaciją, Programa ir jos įgyvendinimo priemonių planas Tarybos sprendimu gali būti atnaujinamas, tačiau nė vėliau kaip likus 6 mėnesiams iki Programos įgyvendinimo pabaigos.

 52. Visa informacija, susijusi su Programos įgyvendinimu, Savivaldybės Antikorupcijos komisijai pritarus, skelbiama Savivaldybės interneto svetainėje.

**V SKYRIUS**

**BAIGIAMOSIOS NUOSTATOS**

 53. Už netinkamą Programos vykdymą, informacijos teikimą, asmenims, kontroliuojantiems, kaip vykdoma Programa, nesilaikant Programoje nustatytų terminų, taikoma tarnybinė ar drausminė atsakomybė.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**PROJEKTAS**

**NERINGOS SAVIVALDYBĖS KORUPCIJOS PREVENCIJOS 2020-2022 METŲ PROGRAMOS ĮGYVENDINIMO**

**PRIEMONIŲ PLANAS**

|  |
| --- |
| **PIRMASIS PROGRAMOS TIKSLAS – SIEKTI DIDESNIO VALDYMO EFEKTYVUMO, SPRENDIMŲ IR PROCEDŪRŲ SKAIDRUMO, VIEŠUMO IR ATSKAITINGUMO VISUOMENEI, DIDESNIO VALSTYBĖS TARNYBOS ATSPARUMO KORUPCIJAI.**  |
| **Tikslo rezultato kriterijai:***Gyventojų internetu teikiamų paslaugų didėjimas*. *Įgytos žinios korupcijos prevencijos srityje.**Aktyvus dalyvavimas organizuotuose mokymuose.* *Užtikrintas veiksmingas korupcijos rizikos valdymas.* *Padidėjęs gyventojų pasitikėjimas savivaldybės institucijomis (Savivaldybės taryba ir Savivaldybės administracija)***Uždaviniai pirmajam Programos tikslui pasiekti:**1. Gerinti administracinių ir viešųjų paslaugų teikimo kokybę, užtikrinti informacijos gyventojams sklaidą, nuolat atnaujinti savivaldybės internetinėjesvetainėje visuomenei pateikiamą informaciją.2. Savivaldybės administracijos ir jai atskaitingų įstaigų bei įmonių darbuotojų kvalifikacijos tobulinimas korupcijos prevencijos srityje.3. Užtikrinti, kad būtų vykdomas reikalavimas, kad Savivaldybės administracijos ir jai atskaitingų įstaigų bei įmonių darbuotojai apie jiems žinomas korupcinio pobūdžio nusikalstamas veikas privalo pranešti Specialiųjų tyrimų tarnybai (STT).4. Didinti sprendimų ir procedūrų skaidrumą, vietos politikų ir atsakingų administracijos darbuotojų įtakos darymo ir sprendimų priėmimo viešumą ir atskaitingumą visuomenei (Savivaldybės interneto svetainėje skelbti filmuotą posėdžių medžiagą, parengtus posėdžių protokolus, posėdžių metu daromus garso įrašus).5. Stiprinti valstybės tarnybos atsparumą korupcijai (nustatyti Savivaldybės administracijos ir jai atskaitingų įstaigų bei įmonių darbuotojų (ne)tolerancijos korupcijai indeksą, laipsniškai siekiant nulinės tolerancijos). |
| **1 Uždavinys - Gerinti administracinių ir viešųjų paslaugų teikimo kokybę, užtikrinti informacijos gyventojams sklaidą, nuolat atnaujinti savivaldybės internetinėje svetainėje visuomenei pateikiamą informaciją.** |
| **Eil.Nr.** | **Problema** | **Priemonės pavadinimas** | **Priemonės vykdytojas (-ai)** | **Priemonės įvykdymo terminas** | **Laukiamų rezultatų vertinimo kriterijai** |
| 1. | Gyventojams, visuomenei ir verslui turi būti teikiamos kokybiškos paslaugos, visa aktuali informacija apie teikiamas paslaugas turi būti skelbiama Savivaldybės ir Savivaldybės įstaigų ir įmonių interneto svetainėse. Kontroliuoti, kad pateikiama informacija nebūtų pasenusi ir neaktuali. | Skatinti gyventojus naudotis elektroniniu būdu teikiamomis administracinėmis paslaugomis. Užtikrinti tinkamą paslaugų ir asmenų aptarnavimo kokybę, didinti teikiamų paslaugų atitikimą gyventojų poreikiams, užtikrinti Lietuvos Respublikos viešojo administravimo įstatymo 15 straipsnio 2 dalies ir 16 straipsnio 3 dalies įgyvendinimą | Savivaldybės administracijos struktūrinių padalinių vadovai (paskirti atsakingi asmenys) pagal kompetenciją, Savivaldybės įstaigų ir įmonių vadovai | Kiekvienais metais,iki gruodžio 31 d.  | Tinkamai organizuojamas asmenų aptarnavimas, išsamiai išdėstyta informacija apie savivaldybės teritorijoje teikiamas administracines ir viešąsias paslaugas ir jų teikimo tvarka. Parengti ir interneto svetainėse paskelbti administracinių ir viešųjų paslaugų aprašymai (100 proc.).Asmenų, užsakiusių administracinę paslaugą elektroniniu būdu, skaičiaus padidėjimas. |
| **2 Uždavinys - Savivaldybės administracijos ir jai atskaitingų įstaigų bei įmonių darbuotojų kvalifikacijos tobulinimas korupcijos prevencijos srityje** |
| 1. | Valstybės tarnautojai ne visada turi pakankami teorinių ir teisinių žinių korupcijos prevencijos srityje. | Organizuoti antikorupcinio švietimo seminarus, mokymus, vadovaujantis Lietuvos Respublikos specialiųjų tyrimų tarnybos antikorupcinio švietimo tvarkos aprašu, patvirtintu 2019-06-06 STT direktoriaus įsakymu Nr. 2-103. | Savivaldybės administracijos direktorius,Savivaldybės įstaigų ir įmonių vadovai (paskirti atsakingi asmenys). | Kiekvienais metais,iki liepos 1 d. | Įgytos žinios korupcijos prevencijos srityje.Aktyvus dalyvavimas organizuotuose mokymuose, jų skaičius.Organizuotų mokymų skaičius. |
| **3 Uždavinys - Užtikrinti, kad būtų vykdomas reikalavimas, kad Savivaldybės administracijos ir jai atskaitingų įstaigų bei įmonių darbuotojai apie jiems žinomas korupcinio pobūdžio nusikalstamas veikas privalo pranešti Specialiųjų tyrimų tarnybai (STT).**  |
| 1. | Nuo 2019 m. sausio 1 d. vadovaujantis *Korupcijos prevencijos įstatymo 101 straipsniu* valstybės tarnautojas ar jam prilygintas asmuo apie jam žinomą korupcinio pobūdžio nusikalstamą veiką, išskyrus veiką, kurią galbūt padarė jo artimieji giminaičiai ar šeimos nariai, privalo pranešti Specialiųjų tyrimų tarnybai, Lietuvos Respublikos prokuratūrai arba ikiteisminio tyrimo įstaigai. | Užtikrinti, kad Savivaldybės ir savivaldybės įstaigų ir įmonių interneto svetainėse būtų skelbiama informacija apie galimybes ir būdus pranešti dėl asmenims žinomų galimų korupcijos atvejų.  | Savivaldybės administracijos direktorius,Savivaldybės administracijos struktūrinių padalinių vadovai (paskirti atsakingi asmenys) pagal kompetenciją. Savivaldybės įstaigų ir įmonių vadovai. | Kiekvienais metais,iki gruodžio 31 d. | Paskelbta tinkama informacija Savivaldybės ir Savivaldybės įstaigų bei įmonių interneto svetainėse.Gautų anoniminių ir oficialių pranešimų apie galimus Savivaldybės institucijų ir Savivaldybės įstaigų ir įmonių darbuotojų nusikalstamas veikas, skaičius. |
| **4 Uždavinys - Didinti sprendimų ir procedūrų skaidrumą, vietos politikų ir atsakingų administracijos darbuotojų įtakos darymo ir sprendimų priėmimo viešumą ir atskaitingumą visuomenei (Savivaldybės interneto svetainėje skelbti filmuotą posėdžių medžiagą, parengtus posėdžių protokolus, posėdžių metu daromus garso įrašus).** |
| 1. | Sutvarkyti teisinį reglamentavimą, siekiant didesnio skaidrumo ir viešumo skiriant socialinį būstą. 2019 m. sausio 16 d. STT Antikorupcinio vertinimo išvadoje Nr. 4-01-399 „Dėl Neringos savivaldybės būsto ir socialinio būsto administravimą reglamentuojančių teisės aktų“ nustatyta, kad kai kurios teisės aktų nuostatos gali būti taikomos nevienareikšmiškai, todėl siekiant socialiai jautrios srities teisinio reguliavimo aiškumo, išsamumo, skaidrumo ir atsparumo korupcijai, buvo pateiktos pastabos ir pasiūlymai dėl šių teisės aktų pakeitimo. Taip pat nustatyta, kad savivaldybė savo interneto svetainėje skelbia nepakankamai duomenų apie išnuomotus socialinius būstus ir juos nuomojančius asmenis (šeimas).  | Parengti teisės aktus, atitinkančius Lietuvos Respublikos paramos būstui įsigyti ar išsinuomoti įstatymo (toliau – Paramos įstatymo) galiojančias nuostatas.---------------------------------------------Savivaldybės interneto svetainėje skelbti visą aktualią informaciją, kaip tai numatyta Paramos įstatyme. | Savivaldybės administracijos Socialinės paramos skyrius. | Iki 2020 m. gruodžio 31 d.  | Skelbiama aktuali informacija, vadovaujantis Paramos įstatymo nuostatomis.Teigiami atsiliepimai žiniasklaidoje apie šią Savivaldybės reguliuojamą sritį. |
| 2. | Nepakankamai viešinama informacija apie Savivaldybės politikų ir Savivaldybės administracijos bei Savivaldybės įstaigų ir įmonių vadovų susitikimus su interesų grupėmis, susitikimų metu priimamais sprendimais. | Skelbti Savivaldybės interneto svetainėje ir laikraščio „Vakarų ekspresas“ skiltyje „Neringa“ su kokiomis interesų grupėmis ir registruotais lobistais susitinka Savivaldybės meras, tarybos nariai ir Savivaldybės administracijos bei Savivaldybės įstaigų ir įmonių vadovai, kokie priimami sprendimai šių susitikimų metu.  | Savivaldybės administracijos direktorius, Savivaldybės įstaigų ir įmonių vadovai,Savivaldybės administracijos vyriausioji specialistė (Atstovė spaudai). | Kiekvienais metais iki gruodžio 31 d.  | Paviešinta informacija žiniasklaidoje, didinanti visuomenės pasitikėjimą Savivaldybės institucija ir vietos politikais.Skelbiama informacija apie susitikimus ir susitikimų metu priimtus sprendimus. Susitikimų ir priimtų sprendimų skaičius. |
| **5 uždavinys - Stiprinti valstybės tarnybos atsparumą korupcijai** (**nustatyti Savivaldybės administracijos ir jai atskaitingų įstaigų bei įmonių darbuotojų (ne)tolerancijos korupcijai indeksą, laipsniškai siekiant nulinės tolerancijos).** |
| 1. | Nenustatytas Savivaldybės administracijos ir jai atskaitingų įstaigų bei įmonių darbuotojų tolerancijos korupcijai indeksas, todėl būtina nusistatyti darbuotojų (ne)toleranciją korupcijai ir laipsniškai siekti nulinės tolerancijos. | Organizuoti Savivaldybės administracijos ir jai atskaitingų įstaigų bei įmonių darbuotojų apklausą, siekiant nustatyti atsparumo korupcijai lygį.---------------------------------------------Nustačius Savivaldybės administracijos ir jai atskaitingų įstaigų bei įmonių darbuotojųtolerancijos korupcijai indeksą, siekti nulinės tolerancijos. | Savivaldybės Antikorupcijos komisija.Savivaldybės administracijos direktorius, Savivaldybės įstaigų ir įmonių vadovai. | Iki 2020 m.gruodžio 31 d. | Nustatytas Savivaldybės administracijos ir jai atskaitingų įstaigų bei įmonių darbuotojų tolerancijos korupcijai indeksas. Siekiama nulinės tolerancijos. |
| **ANTRASIS PROGRAMOS TIKSLAS - UŽTIKRINTI TINKAMĄ INTERESŲ KONFLIKTŲ VALDYMĄ IR JŲ PREVENCIJĄ.**  |
| **Tikslo rezultato kriterijai:***Sukurta vietos savivaldos skaidraus ir sąžiningo elgesio sistema.**Užtikrintas veiksmingas korupcijos rizikos valdymas.* *Padidėjęs gyventojų pasitikėjimas Savivaldybės institucijomis (Savivaldybės taryba ir Savivaldybės administracija).**Teisinis reglamentavimas nesudarantis sąlygų vykdyti korupcinę veiklą.**Padidėjęs viešumas.**Padidėjęs gyventojų pasitikėjimas savivaldos institucijomis.***Uždaviniai Antrajam tikslui pasiekti:**1. Užtikrinti tinkamą Savivaldybės administracijos ir Savivaldybės įstaigų bei įmonių darbuotojų tinkamą elgesį, kuriant antikorupcinę aplinką (parengti valstybės tarnautojų ir darbuotojų elgesio taisykles, kaip darbuotojai turėtų pasielgti abejotinoje situacijoje). 2. Organizuoti efektyvų privačių ir viešųjų interesų konfliktų valdymą.3. Užtikrinti nepotizmo apraiškų netoleravimą ir nepotizmo keliamų rizikų valdymą. |
| **1 Uždavinys - Užtikrinti tinkamą valstybės tarnautojų ir darbuotojų elgesį, kuriant antikorupcinę aplinką** **(parengti valstybės tarnautojų ir darbuotojų elgesio taisykles, kaip darbuotojai turėtų pasielgti abejotinoje situacijoje).**  |
| 1. | Institucija turi turėti vieną bendrą dokumentą, kuriame būtų aprašyti ne tik etikos principai, bet ir plačiau išdėstyta, kaip valstybės tarnautojas ar darbuotojas, dirbantis pagal darbo sutartį, turėtų pasielgti vienokioje ar kitokioje situacijoje. Interesų konfliktų valdymas bei jų prevencija – neatsiejama universalių tarnybinės etikos (elgesio) nuostatų, įtvirtintų ne tik viešojo, bet ir privačiojo sektoriaus etikos kodeksuose, dar apibrėžiamų kaip tarnautojo pareiga veikti nešališkai, dalis. | Parengti valstybės tarnautojų ir darbuotojų elgesio taisykles, kaip Savivaldybės administracijos ir Savivaldybės įstaigų bei įmonių darbuotojai turėtų pasielgti abejotinoje situacijoje. | Savivaldybės administracijos direktorius,Savivaldybės įstaigų ir įmonių vadovai | Iki 2020 m.gruodžio 31 d. | Parengtos elgesio taisyklės, reglamentuojančios Savivaldybės administracijos ir savivaldybės įstaigų bei įmonių darbuotojų elgesio principus, kurių privaloma laikytis vykdant teisės aktais nustatytas pareigas ir funkcijas bei teikiant viešąsias paslaugas. Padidėjęs visuomenės pasitikėjimas viešojo sektoriaus atstovais.Pagerėjusi viešojo administravimo kokybė.  |
| **2 Uždavinys *–* Organizuoti efektyvų privačių ir viešųjų interesų konfliktų valdymą.** |
| 1. | Siekiant užtikrinti nuoseklesnę ir kiek įmanoma išankstinę interesų konfliktų prevenciją bei gerinti privačių interesų konfliktų valdymą, būtina suaktyvinti šios srities teisinį reglamentavimą, parengti reikalingus vidinius teisės aktus | Parengti Viešųjų ir privačių interesų derinimo valstybinėje tarnyboje įstatymo nuostatų laikymosi Savivaldybės administracijoje ir Savivaldybės įstaigose bei įmonėse tvarkos aprašą. | Savivaldybės administracijos Dokumentų valdymo ir ūkio skyrius Savivaldybės įstaigų ir įmonių vadovai | Iki 2020 m.gruodžio 31 d. | Parengtas tvarkos aprašas, kuris padės nustatyti galimas išankstines interesų konfliktų grėsmes ir, atsižvelgiant į pateiktų deklaracijų duomenis, pavaldiems darbuotojams teikti išankstines rekomendacijas, nuo kokių klausimų sprendimo procedūrų, pavedimų vykdymo, pasiūlymų nagrinėjimo, dalyvavimo komisijų ir darbo grupių veikloje rekomenduojama nusišalinti.  |
| 2. | Asmeninių deklaracijų skelbimas prie konkrečių asmenų kontaktinės informacijos, o ne bendrų nuorodų teikimas į Vyriausiosios tarnybinės etikos komisijos (VTEK) arba valstybinės mokesčių inspekcijos (VMI) titulinius puslapius palengvina informacijos paiešką.Kadangi vadovaujančias pareigas užimantys asmenys formuoja visos institucijos įvaizdį, tokios informacijos skelbimas galėtų tvariai prisidėti ne tik prie skaidresnio sprendimų priėmimo, bet ir prie didesnio pasitikėjimo savivalda.  | Tarybos narių ir administracijos vadovų asmenines viešų ir privačių interesų bei turto deklaracijas skelbti viešai prie konkrečių darbuotojų kontaktų, siekiant išvengti interesų konfliktų ar net jų regimybės.  | Darbuotojas, vykdantis Lietuvos Respublikos viešųjų ir privačių interesų derinimo valstybinėje tarnyboje įstatymo nuostatų vykdymo kontrolę Neringos savivaldybėje,Savivaldybės tarybos sekretoriaus funkcijas vykdantis darbuotojas,Savivaldybės administracijos direktorius, Savivaldybės įstaigų ir įmonių vadovai. | Nuo 2020 m. pradžios skelbti ir reguliariai atnaujinti duomenis. | Viešai pateiktos Savivaldybės Tarybos narių ir Savivaldybės administracijos bei Savivaldybės įstaigų ir įmonių vadovų asmeninės viešųjų ir privačių interesų bei turto deklaracijos, siekiant užtikrinti Savivaldybės veiklos viešumą ir atskaitingumą visuomenei. |
| 3. | Interesų konfliktų valdymo temai skiriama nepakankamai dėmesio, siekiant tinkamai įgyvendinti praktikoje Lietuvos Respublikos viešųjų ir privačių interesų derinimo valstybinėje tarnyboje įstatymo nuostatas.Netinkamas nusišalinimas (dalyvavimas priimant sprendimus, susijusius su artimų asmenų privačiais interesais) yra viena iš galimos korupcijos apraiškų, todėl būtina suaktyvinti šios srities teisinį reglamentavimą, parengti reikalingus vidinius institucijos teisės aktus.  | Parengti valstybinėje tarnyboje dirbančių asmenų privačių interesų deklaravimo ir nusišalinimo tvarkos aprašą.---------------------------------------------Tinkamai vykdyti nusišalinimo procedūrą, parengti pavaldiems asmenims rekomendacijas dėl tinkamo nusišalinimo (dalyvavimo priimant sprendimus, susijusius su artimų asmenų privačiais interesais). | Savivaldybės administracijos Dokumentų valdymo ir ūkio skyrius.-------------------------------Savivaldybės administracijos direktorius, Savivaldybės administracijos struktūrinių padalinių vadovai,Savivaldybės įstaigų ir įmonių vadovai. | 2020 m. I ketvirtis---------------------------Pagal poreikį(Nuo Valstybinėje tarnyboje dirbančių asmenų privačių interesų deklaravimo ir nusišalinimo tvarkos aprašo patvirtinimo datos). | Bus užtikrintas tinkamas interesų konfliktų valdymas.Parengtas valstybinėje tarnyboje dirbančių asmenų privačių interesų deklaravimo ir nusišalinimo tvarkos aprašas.Parengtos rekomendacijos pavaldiems asmenims dėl tinkamo nusišalinimo.Parengtų rekomendacijų dėl nusišalinimo skaičius. |
| 4. | Nepakankamas visuomenės pasitikėjimas Savivaldybės įstaigomis. | Skelbti Savivaldybės interneto svetainėje informaciją apie Savivaldybės tarybos narių, Savivaldybės administracijos, Savivaldybės įstaigų ir įmonių darbuotojų nusišalinimus nuo dalyvavimo rengiant, svarstant ir priimant sprendimus, vykdant jiems pavestas užduotis, kad būtų išvengta galimo viešųjų ir privačių interesų konflikto. | Savivaldybės administracijos Dokumentų valdymo ir ūkio skyrius,Savivaldybės tarybos sekretoriaus funkcijas vykdantis darbuotojas,Savivaldybės įstaigų ir įmonių vadovai (vadovų įgalioti atsakingi asmenys). | Kartą per ketvirtį(Nuo Valstybinėje tarnyboje dirbančių asmenų privačių interesų deklaravimo ir nusišalinimo tvarkos aprašo patvirtinimo datos). | Bus išvengta interesų konflikto, padidės visuomenės pasitikėjimas Savivaldybės institucijomis.Kartą per ketvirtį parengta apibendrinta informacija apie Savivaldybės tarybos narių, Savivaldybės administracijos, Savivaldybės įstaigų ir įmonių darbuotojų nusišalinimo ir nušalinimo atvejus.  |
| **3** **Uždavinys – Užtikrinti nepotizmo apraiškų netoleravimą ir nepotizmo keliamų rizikų valdymą.** |
| 1. | Nepotizmo prevencija neišvengiamai reikalinga, siekiant užkirsti kelią galimoms nepotizmo apraiškoms Savivaldybėje ar Savivaldybės įstaigose ir įmonėse. | Viešinti ne tik teigiamą, bet ir neigiamą informaciją apie Savivaldybėje vykstančius procesus, skatinant abipusį pasitikėjimą tarp vietos bendruomenės ir Savivaldos institucijų. | Savivaldybės administracijos direktorius, Savivaldybės struktūrinių padalinių vadovai,Savivaldybės įstaigų ir įmonių vadovai,Savivaldybės administracijos vyriausiasis specialistas (atstovas spaudai). | Kiekvienais metais iki 2022 m. gruodžio 31 d.  | Paviešintos teigiamos ir neigiamos informacijos skaičius, kaip viena iš efektyviausių priemonių neutralizuojant nepotizmo keliamas grėsmes, vadovaujantis principu „Visuomenė turi teisę žinoti“. |
| **TREČIASIS PROGRAMOS TIKSLAS - DIDINTI IR FORMUOTI NEPAKANTUMĄ KORUPCIJAI, SKATINTI VISUOMENĘ ĮSITRAUKTI Į ANTIKORUPCINĘ VEIKLĄ.**  |
| ***Tikslo rezultato kriterijai:****Užtikrintas Korupcijos prevencijos programos priemonių vykdymo viešumas, informacijos aktualumas.**Suformuotos darbuotojų antikorupcinio mąstymo gairės.**Augantis pasitikėjimas teisėsaugos institucijomis, kovojant su korupcinio pobūdžio teisės pažeidimais.***Uždaviniai Trečiajam tikslui pasiekti:**1. Plėtoti antikorupcinį švietimą, skatinti visuomenę prisidėti prie švietėjiškų korupcijos prevencijos priemonių rengimo ir įgyvendinimo, viešinti gyventojų galimybes dalyvauti priimant sprendimus, skatinant pilietinį aktyvumą kovoje su korupcija. 2. Užtikrinti pareiškėjų apsaugą, kad būtų galima saugiai pranešti apie korupcijos atvejus ar kitus Savivaldybės institucijose (Savivaldybės administracijoje ir Savivaldybės taryboje) ar Savivaldybės įstaigose ir įmonėse padarytus ar daromus pažeidimus. |
| **1 Uždavinys - Plėtoti antikorupcinį švietimą, skatinti visuomenę prisidėti prie švietėjiškų korupcijos prevencijos priemonių rengimo ir įgyvendinimo, viešinti gyventojų galimybes dalyvauti priimant sprendimus, skatinant pilietinį aktyvumą kovoje su korupcija.** |
| 1. | Darbuotojai turi nepakankamai žinių identifikuojant visas galimas korupcijos apraiškas. | Vadovaujantis LR STT direktoriaus 2019-06-05 įsakymu Nr. 2-103 nustatyta tvarka, bendradarbiauti su STT, rengiant švietimo paskaitas ir seminarus Savivaldybės administracijos ir Savivaldybės įstaigų ir įmonių darbuotojams.  | Savivaldybės Švietimo ir sporto skyrius, Savivaldybės Kultūros skyrius, Savivaldybės įstaigų ir įmonių vadovai (įgalioti atsakingi asmenys). | Kiekvienais metais iki 2022 m. gruodžio 31 d.  | Suformuotos darbuotojų antikorupcinio mąstymo gairės.Mokymų, seminarų skaičius.Mokymuose, seminaruose dalyvavusių asmenų skaičius. |
| 2. | Nepakankamai aktyvus vietinės bendruomenės dalyvavimas švietėjiškoje veikloje korupcijos prevencijos tema. Antikorupcinis visuomenės švietimas yra neatskiriama visuomenės švietimo dalis, todėl būtina užtikrinti, kad visuomenė turėtų pakankamai žinių, kovojant su korupcijos apraiškomis. | Organizuoti konkursus, viktorinas ir kt. renginius korupcijos prevencijos tema. | Savivaldybės Antikorupcijos komisija,Savivaldybės įstaigų ir įmonių vadovai (įgalioti atsakingi asmenys). | Kiekvienais metais iki 2022 m. gruodžio 31 d. | Aktyvus vietinės bendruomenės dalyvavimas organizuojamuose konkursuose, viktorinose ir kt.renginiuose korupcijos prevencijos tema.Apibendrinti konkursų, viktorinų rezultatų duomenys. |
| 3. | Įgyvendinant projektus, kuriais skatinamas nepakantumas korupcijai, būtina informuoti visuomenę apie pranešėjų apsaugos priemones, taip pat būtina pasidalinti gerosios praktikos pavyzdžiais, kuomet su korupcija susiję asmenys buvo nubausti. Projektai gali būti veiksmingi, jeigu kovoti su korupcija sekasi teisėsaugai.Kaip rodo tyrimų rezultatai, didelė dalis gyventojų nėra apsisprendę, todėl yra tikimybė, kad informavimo ir švietimo veiklomis jų nuomonę būtų galima pakeisti. | Organizuoti mokymus (informacinius renginius), kuriuose būtų supažindinama su galimybėmis dalyvauti viešojo valdymo procesuose, mokoma, kaip atpažinti korupciją, kokiais būdais galima dalyvauti antikorupcinėje veikloje.---------------------------------------------Rengti viešas konsultacijas su suinteresuotomis grupėmis, skelbti jų rezultatus, skelbti ir viešinti sėkmingo bendradarbiavimo patirtis. | Savivaldybės Antikorupcijos komisija,Savivaldybės įstaigų ir įmonių vadovai (įgalioti atsakingi asmenys). | Kiekvienais metais iki 2022 m. gruodžio 31 d.  | Organizuoti mokymai (informaciniai renginiai), įvykusios konsultacijos su suinteresuotomis grupėmis, jų skaičius. |
| **2 Uždavinys - Užtikrinti pareiškėjų apsaugą, kad būtų galima saugiai pranešti apie korupcijos atvejus ar kitus Savivaldybėje ar Savivaldybės įstaigose ir įmonėse daromus ar padarytus pažeidimus.** |
| 1. | 2019 m sausio 1 d. įsigaliojo Lietuvos Respublikos pranešėjų apsaugos įstatymas (toliau – Pranešėjų apsaugos įstatymas). Šio įstatymo 16 str. 1 d. yra nustatyta, kad „įstaigose, vadovaujantis Vyriausybės nustatytomis sąlygomis, tvarka ir reikalavimais, diegiami vidiniai apie pažeidimus teikimo kanalai ir užtikrinimas jų funkcionavimas“. Galimybė saugiai ir paprastai pranešti apie galimus korupcijos atvejus – itin svarbi kovos su korupcija dalis.  | Įrengti vidinį informacijos apie pažeidimus teikimo kanalą Savivaldybės administracijoje ir savivaldybės įstaigose ir įmonėse, vadovaujantis Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos aprašu, patvirtintu Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įstatymo įgyvendinimo“,---------------------------------------------Savivaldybės administracijoje ir Savivaldybės įstaigose ir įmonėse paskirti atsakingus asmenis, kurie administruos vidiniu kanalu gautą informaciją---------------------------------------------Parengti informaciją apie pranešėjų apsaugą, šią sritį reglamentuojančius teisės aktus ir patalpinti Savivaldybės administracijos bei Savivaldybės įstaigų ir įmonių internetinėse svetainėse.  | Savivaldybės administracijos direktorius, Savivaldybės įstaigų ir įmonių vadovai (įgalioti asmenys).-------------------------------Savivaldybės administracijos direktorius,Savivaldybės įstaigų ir įmonių vadovai (įgalioti asmenys).-------------------------------Savivaldybės administracijos direktorius,Savivaldybės įstaigų ir įmonių vadovai Įgalioti asmenys). | 2020 m.I ketv. | Gautų pranešimų vidiniu kanalu skaičius.Nepakantumas žinomoms korupcijos apraiškoms.Augantis pasitikėjimas teisėsaugos institucijomis, kovojant su korupcinio pobūdžio teisės pažeidimais. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_